穎毅親王薩哈璘，禮烈親王代善第三子。初授台吉。天命十年，察哈爾林丹汗攻科爾沁，薩哈璘將精騎五千赴援，解其圍。十一年，從代善伐喀爾喀巴林部，又伐紥嚕特部，皆有功，授貝勒。天聰元年，上伐明，率巴雅喇精騎為前隊。上自大凌河至錦州，明兵走，薩哈璘邀擊殲之。復率偏師塔山糧運，敗明兵二萬人。攻寧遠，擊明總兵滿桂，薩哈璘力戰，被創。三年，上伐明，次波羅河屯。代善等密請班師，上不懌。薩哈璘與岳託力贊進取，由是克遵化，薄明都。十二月，薩哈璘略通州，焚其舟，次張家灣。復圍永平，克香河。四年，永平既下，薩哈璘與濟爾哈朗駐守。永平人李春旺言將屠城，斬以徇。旋諭降遷安、灤州、建昌、台頭營、鞍山堡諸地。明兵自樂亭、撫寧攻灤州，薩哈璘率軍赴援，明兵引退。貝勒阿敏來代，乃還師。
五年，詔諸貝勒指陳時政，薩哈璘言：「圖治在人。人主灼知邪正，則臣下爭尚名節，惟皇上慎簡庶僚，任以政事。遇大征伐，上親在行間，諸臣皆秉方略。若遣軍，宜選賢能者為帥，給符節，畀事權，仍限某官以下干軍令，許軍法從事。」初設六部，掌禮部事。六年，略歸化城，俘蒙古千餘。指授蒙古諸貝勒牧地，申約法。
七年六月，詔問征明及察哈爾、朝鮮三者何先，薩哈璘言：「當寬朝鮮，拒察哈爾，而專征明。察哈爾雖不加兵，如蟲食穴中，勢且自盡。至於明，我少緩，則彼守益固。臣意視今歲秋成圖進取，乘彼禾稼方熟，因糧於敵，為再進計。量留兵防察哈爾。先以騎兵往來襲擊蹂躪，再簡精兵自一片石入山海關，則寧、錦為無用；或仍自寧、錦入，斷北京四路，度地形，據糧足之地。乘機伺便，二三年中，大勛集矣。」尋略山海關。八年，偕多爾袞迎降將尚可喜，招撫廣鹿、長山二島戶口三千八百有奇。從伐明，薩哈璘自喀喇鄂博攻克得勝堡。略代州，夜襲崞縣，拔之。王東、板鎮二堡民棄堡遁。復擊敗代州兵。會上大同，籍俘獲以聞。
九年，偕多爾袞、岳託、豪格等收察哈爾林丹汗子額爾克孔果爾額哲，師次托里圖，收其全部。師還，岳託駐歸化城。薩哈璘偕多爾袞、豪格入明邊，略山西。諸貝勒大臣屢請上尊號，不許。既收察哈爾，復請，上仍不許。薩哈璘令內院大臣希福等奏曰：「臣等屢請，未蒙鑒允，夙夜悚惶，罔知所措。伏思皇上不受尊號，咎在諸貝勒不能殫竭忠信，展布嘉猷，為久大計。今諸貝勒誓改行竭忠，輔開太平之基，皇上宜受尊號。」上曰：「善。薩哈璘為朕謀，開陳及此，實獲我心。諸貝勒應誓與否，爾掌禮部，可自主之。」翌日，薩哈璘集諸貝勒於朝，書誓詞以進。上命以眾議告朝鮮，薩哈璘因言：「諸貝勒亦當遣使，示以各國來附，兵力強盛。」上嘉納之。
崇德元年正月，薩哈璘有疾，上命希福諭曰：「群子弟中，整理治道，啟我所不及，助我所不能，惟爾之賴。爾其靜心調攝，以副朕望！」薩哈璘對曰：「蒙皇上溫旨眷顧，竊冀仰荷恩育，或可得生。即不幸先填溝壑，亦復何憾。但當大勛垂集，不能儘力國家，乃輾轉床蓐，為可恨耳！」希福還奏，上惻然曰：「國家豈有專事甲兵以為治理者？倘疆土日辟，克成大業，而明哲先萎，孰能助朕為理乎？」病革，屢臨視，見其羸瘠，淚下，薩哈璘亦悲痛不自勝。五月，卒。上震悼，入哭者四，自辰至午乃還。仍於庭中設幄坐，不御飲食，輟朝三日。祭時，上親奠，痛哭。詔褒薩哈璘明達敏贍，通滿、漢、蒙古文義，多所贊助，追封穎親王。上御翔鳳樓，偶假寐，夢人請曰：「穎親王乞賜牛一。」故事，親王薨，初祭以牛。薩哈璘以追封，未用，上命致祭如禮。康熙十年，追謚。